## El Consell aprova la tramitació d’urgència del Decret de convivència en el sistema educatiu valencià

*** L’objectiu és dotar la comunitat educativa d’una normativa clara sobre els procediments, drets i obligacions que garantisquen una correcta convivència
* El nou text arreplegarà la protecció contra tota forma de violència, inclosa la que s’exercix amb les noves tecnologies o la regulació de l’ús dels dispositius mòbils**

El Consell ha aprovat la tramitació d’urgència del Projecte de decret de convivència en el sistema educatiu valencià amb la finalitat de dotar la comunitat educativa d’una normativa clara sobre els procediments, drets i obligacions en esta matèria.

La tramitació urgent està justificada principalment per la falta de desenrotllament del vigent decret de 2022, la qual cosa provoca que els protocols que s’apliquen estan basats en una orde de 2014, provocant en algunes ocasions confusió i dificultats en l’aplicació de procediments davant situacions que alteren greument la convivència en els centres educatius.

Per a esmenar esta situació, la Conselleria d’Educació, Cultura, Universitats i Ocupació està redactant un nou decret i, al mateix temps, treballa en una orde que el desenrotlle perquè no hi haja un desajustament normatiu com l’actual. Així, la Conselleria té previst portar a Mesa Sectorial en maig l’esborrany del decret per a traslladar les novetats i arreplegar les seues aportacions.

A més, s’està treballant en la simplificació administrativa per a les direccions i titulars dels centres educatius, dels procediments vinculats davant conductes greument perjudicials en la convivència.

D’altra banda, ateses les demandes i necessitats dels centres educatius i de la societat actual, el futur decret de convivència en el sistema educatiu valencià abordarà diferents aspectes no previstos en el Decret de 2022, com el dret a la protecció, informació, suport, assistència, atenció i reparació de les víctimes, el dret a reunió de l’alumnat o el reconeixement social, institucional i legal de l’autoritat del professorat, entre altres.

Altres punts que arreplegarà el nou text són la prevenció, detecció precoç, protecció i reparació de situacions o accions violentes que poden perjudicar el benestar de l’alumnat i la protecció contra tota forma de violència, inclosa la que s’exercix amb les noves tecnologies o la regulació de l’ús dels dispositius mòbils (actualment arreplegada en una resolució i d’aplicació des de maig de 2024).

Fecha: 29/04/2025